അപേക്ഷകര് 42911, സീറ്റുകള് 33097 പാലക്കാട്: 20 ശതമാനം സീറ്റുകള് വര്ദ്ധിപ്പിച്ചിട്ടും ജില്ലയില് പ്ലസ് വണ് പ്രവേശന പ്രതിസന്ധിക്ക് പരിഹാരമായില്ല, 8000 കുട്ടികളുടെ തുടര് വിദ്യാഭ്യാസം ഇപ്പോഴും തുലാസില്. പ്ലസ് വണ് പ്രവേശനത്തിന് അപേക്ഷ സമര്പ്പിക്കാനുള്ള തീയതി ബുധനാഴ്ച പൂര്ത്തിയായിരുന്നു. ആനുപാതികമായി വര്ദ്ധിപ്പിച്ച 20 ശതമാനം സീറ്രുകള് വന്നിട്ടും പ്രവേശനം ഫലവത്താകുന്നില്ലെന്ന് പരാതി ഏകജാലകം വഴി അപേക്ഷ സമര്പ്പിച്ച വിദ്യാര്ത്ഥികളില് 40,237 പേര് സംസ്ഥാന സിലബസില് പരീക്ഷ എഴുതിയവരാണ്. 1,562 പേര് സി.ബി.എസ്.ഇ വിജയിച്ചവരും 113 പേര് ഐ.സി.എസ്.ഇ സിലബസുകാരുമാണ്. ഇതുകൂടാതെ മറ്റു സംസ്ഥാന സിലബസ് പഠിച്ച 999 പേരും അപേക്ഷിച്ചിട്ടുണ്ട്. ജില്ലയില് 25 വൊക്കേഷണല് ഹയര് സെക്കന്ഡറി സ്കൂളുകളിലെ 69 ബാച്ചുകളിലായി ആകെ 2070 സീറ്റുണ്ട്. അത് ഒഴിച്ചുനിറുത്തിയാലും എട്ടായിരത്തോളം കുട്ടികള് പുറത്തുനില്ക്കേണ്ടിവരും. പുതിയ ബാച്ചുകള് നല്കിയാല് മാത്രമേ ജില്ലയിലെ സീറ്റ് ക്ഷാമം പൂര്ണമായി പരിഹരിക്കാന് കഴിയൂ എന്നാണ് വിലയിരുത്തല്. ഇത്തവണ ജില്ലയില് എസ്.എസ്.എല്.സി പരീക്ഷയില് 99.35 ശതമാനം കുട്ടികള് വിജയിച്ചിരുന്നു. ജില്ലയുടെ ചരിത്രത്തില് ഏറ്റവും ഉയര്ന്ന വിജയശതമാനമാണിത്. ഇതില് 9083 പേര് മുഴുവന് വിഷയങ്ങളിലും എ പ്ലസ് നേടിയിട്ടുണ്ട്. ഇവര്ക്ക് പോലും തുടര്പഠനത്തിന് വീടിന് സമീപത്തുള്ള സ്കൂളില് ഇഷ്ടപ്പെട്ട വിഷയത്തിന് പ്രവേശനം ലഭിക്കാനുള്ള സാദ്ധ്യതയില്ലെന്നത് വിദ്യാര്ത്ഥികളെയും രക്ഷിതാക്കളെയും ആശങ്കപ്പെടുത്തുന്നു.